উপচে পড়া ভিড়ের চাপে সময়ে ট্রেন চালাতে গিয়ে সমস্যায় পড়ছেন মেট্রো কর্তৃপক্ষ। নির্দিষ্ট সময় পেরিয়ে গেলেও ট্রেন মিলছে না। সময়ে ট্রেন চালাতে না পারায় সোম এবং মঙ্গলবার দু’দিনই নির্ধারিত সময় পেরিয়ে যাওয়ার পর আরও ১৫ মিনিট করে বেশি মেট্রো চালাতে হয়েছে। মঙ্গলবার নিউ গড়িয়া এবং দমদম থেকে রাত ১০টার বদলে শেষ ট্রেন ছাড়ে রাত ১০টা ১৫ মিনিট নাগাদ। 
মেট্রো সূত্রের খবর, সোমবার আট লক্ষ আটাত্তর হাজার যাত্রী বহন করেছে মেট্রো। খানিকটা কমে এলেও মঙ্গলবারও ভিড়ে উপচে পড়তে দেখা গিয়েছে মেট্রোয়। মঙ্গলবার মেট্রোয় যাত্রীসংখ্যা ছিল সাত লক্ষ ৯৫ হাজার। এ নিয়ে উচ্ছ্বসিত হলেও বিপুল ভিড় সামলাতে গিয়ে হিমশিম খাচ্ছেন মেট্রো কর্তৃপক্ষ। ওঠানামার সময় যাত্রীদের অনভিজ্ঞতার জন্য কামরার গেট খোলা বা বন্ধ হওয়ার সময় রীতিমতো সমস্যা হচ্ছে বলে অভিযোগ। কালীঘাট এবং এসপ্ল্যানেড, এই দুই স্টেশনে যাত্রীদের ওঠানামায় অনেক বেশি সময় লাগছে। তার প্রভাব পড়ছে অন্য স্টেশনগুলিতে। 

এই বিষয়ে অন্যান্য খবর

পুজোর সময়ে মেট্রোয় সাবধান! কীসের আশঙ্কা করছে কলকাতা পুলিশ
বুলেট স্বপ্ন অনেক দূর, ‘নজির’ গড়ে বুঝিয়ে দিল দেশের প্রথম মেট্রো


মঙ্গল এবং বুধবার দু’দিনই একাধিক স্টেশনে ভিড়ের কারণে যাত্রীরা নামতে না পারায় মেট্রোর দরজা আটকে রাখার ঘটনা ঘটেছে। মঙ্গলবার রাত সাড়ে ৮টা নাগাদ এসপ্ল্যানেড স্টেশনে দমদমগামী একটি মেট্রো থেকে নামার সময় ছ’জনের একটি দলের চারজন নেমে গেলেও প্ল্যাটফর্মে অপেক্ষায় থাকা ভিড়ের চাপে দু’জন নামতে পারেননি। ফলে তাঁদের সঙ্গীরা দরজায় হাত দিয়ে গেট আটকে রাখেন। পরে আরপিএফ এসে ওই দু’জনের নামার পথ করে দেওয়ার পর ট্রেন ছাড়ে। ততক্ষণে ৫-৬ মিনিট ট্রেনটিকে আটকে থাকতে হয়। বুধবার দুপুরেও কয়েকটি স্টেশনে এমন ঘটনা ঘটেছে বলে খবর।
সপ্তমী থেকে মেট্রোর সংখ্যা ৩০০ থেকে কমে ২২৪ হয়েছে। এক মেট্রো-কর্তা বলেন, “সময়ে মেট্রো চালানোর ক্ষেত্রে চালকদের কোথাও খামতি নেই। আরপিএফ দিয়ে ভিড় নিয়ন্ত্রণের চেষ্টা হচ্ছে। বেশি সংখ্যক যাত্রী যাতে মেট্রোতেই যাতায়াত করেন তা নিশ্চিত করতে আমরা সচেষ্ট।”